钦定古今图书集成/明伦汇编/皇极典/第273卷 > 汉
## 钦定古今图书集成/明伦汇编/皇极典/第273卷 > 汉

### 文帝十二年置三老孝悌力田常员以导民风俗

按《汉书文帝本纪》“十二年三月诏曰：‘孝悌，天下之大
顺也；力田，为生之本也；三老，众民之师也；廉吏，民之
表也。朕甚嘉此二三大夫之行。今万家之县，云无应
令，岂实人情？是吏举贤之道未备也。其遣谒者劳赐
三老、孝者帛，人五匹；悌者力田二匹；廉吏二百石以
上，率百石者三匹。及问民所不便安，而以户口率置’”
三老、孝悌、力田、常员，令各率其意以道民焉。

〈注〉师古曰：“计户口之数以率之，增置其员，广教化也。”

### 武帝天汉元年禁民俗奢侈

按《汉书武帝本纪》：“天汉元年秋，闭城门，大搜。”

〈注〉臣瓒曰：“《汉帝年记》：‘六月禁奢侈，七月闭城门大搜，则搜索逾侈者也’。”师古曰：“逾侈者，逾法度而奢侈者也。”

### 成帝永始四年诏禁风俗奢侈

按《汉书成帝本纪》，“永始四年六月甲子，诏曰，圣王明
礼制以序尊卑，异车服以章有德，虽有其财而无其
尊，不得逾制，故民兴行，上义而下利。方今世俗奢僭
罔极，靡有厌足，公卿列侯，亲属近臣，四方所则，未闻
修身遵礼，同心忧国者也。或乃奢侈逸豫，务广第宅，
治园池，多畜奴婢，被服绮縠，设钟鼓，备女乐，车服嫁”
娶葬埋过制。吏民慕效，寖以成俗，而欲望百姓俭节，
家给人足，岂不难哉！《诗》不云乎？“赫赫师尹，民具尔瞻。”
其申敕有司，以渐禁之。青绿民所常服，且勿止。列侯
近臣，各自省改。司隶校尉察不变者。

### 绥和二年哀帝即位诏禁僭侈

按《汉书哀帝本纪》：“绥和二年三月，即皇帝位，六月诏
曰，制节谨度，以防奢淫，为政所先，百王不易之道也。
诸侯王、列侯、公主、吏二千石及豪富民，多畜奴婢，田
宅亡限，与民争利，百姓失职，重困不足，其议限列。”有
司条奏：“诸王、列侯得名田国中，列侯在长安及公主
名田县道，关内侯、吏、民名田，皆无得过三十顷；诸侯”
王奴婢二百人，列侯、公主百人，关内侯、吏、民三十人，
年六十以上，十岁以下，不在数中。贾人皆不得名田
为吏，犯者以律论。诸名田畜奴婢过品，皆没入县官。
《齐三服官》诸官织绮绣难成，害女红之物，皆止无作
输。